Musteq Hydro Sdn. Bhd.

Musteq Hydro Sdn. Bhd. (MHSB, dahulunya dikenali sebagai Inter Hydro Corporation Sdn. Bhd.) ialah sebuah penjana tenaga bebas (Independent Power Producer, IPP) yang memiliki dan mengendalikan Loji Hidroelektrik Sungai Kenerong di Kelantan, Malaysia. Syarikat ini merupakan anak syarikat milik penuh Eden Inc. Berhad.

 Sejarah 
Musteq Hydro diperbadankan pada 31 Disember 1991 dan memperoleh lesen sebagai penjana tenaga bebas (IPP) daripada kerajaan Malaysia pada tahun 1994. Pada 19 Julai 1997, syarikat ini menandatangani Perjanjian Pembelian Tenaga (Power Purchase Agreement, PPA) selama 30 tahun dengan Tenaga Nasional Berhad (TNB), membolehkan Musteq menjual tenaga elektrik ke grid nasional sehingga Disember 2030.


Pembinaan loji telah dilaksanakan oleh Inter Global Green Sdn. Bhd. melalui kontrak turnkey yang merangkumi reka bentuk, pembinaan dan pentauliahan antara tahun 1997 hingga 2001, dengan nilai projek sebanyak RM88,168,000.

Pada tahun 2003, Eden Inc. Berhad melalui anak syarikat milik penuhnya, Langkawi Batik Sdn. Bhd. (LBSB), telah mencadangkan pengambilalihan Musteq Hydro daripada Musteq Holdings Sdn. Bhd. dan Projass Engineering Sdn. Bhd. dengan nilai keseluruhan RM39 juta. Pengambilalihan diselesaikan pada Januari 2005.

 Pembiayaan dan Penarafan Kredit 
Musteq membiayai pembinaan dan operasi loji melalui beberapa terbitan bon dan sukuk.

Pada tahun 2002, Musteq menerbitkan RM108 juta Bon Islam Bai’ Bithaman Ajil (2002/2017). Penarafan bon tersebut oleh RAM Ratings diturunkan daripada A2 kepada A3 pada tahun 2011, dengan unjuran negatif disebabkan kemampuan pembayaran hutang yang lemah dan peningkatan kos operasi.

Selepas penstrukturan semula, syarikat menggantikan pembiayaan tersebut dengan terbitan baharu, RM80 juta Sukuk Musharakah (2012/2022) yang dijamin oleh Maybank Islamic Berhad. Sukuk ini menerima penarafan AAA(bg)/Stabil daripada RAM Ratings pada 2014, mencerminkan jaminan bank tanpa syarat dan tidak boleh ditarik balik daripada Maybank.

Namun, pada tahun sama, RAM Ratings melaporkan keupayaan perkhidmatan hutang Musteq telah merosot akibat prestasi operasi yang lemah dan kekangan aliran tunai, meskipun menerima sokongan kewangan daripada Eden Inc. Berhad. Musteq menebus sepenuhnya sukuk tersebut pada 29 Mac 2019, sekali gus menamatkan kemudahan pembiayaan dan menarik balik penarafan kreditnya.

 Operasi 
Loji hidroelektrik Musteq terletak di kawasan Sungai Kenerong, berhampiran Kampung Stong dalam jajahan Kuala Krai, Kelantan. Ia mempunyai kapasiti penjanaan sebanyak 20 megawatt (MW) dan diklasifikasikan sebagai loji hidro berskala kecil yang menggunakan sistem run-of-river. Tenaga yang dijana disalurkan terus ke grid nasional di bawah terma PPA dengan Tenaga Nasional Berhad.

Loji mula beroperasi pada tahun 2000 dan dijangka beroperasi sehingga tamat tempoh konsesi pada Disember 2030. Ia menggunakan air dari dua anak Sungai Kenerong tanpa takungan besar, menjadikannya mesra alam sekitar.

Pada tahun 2014, banjir besar telah merosakkan saluran paip loji dan menyebabkan pengeluaran tenaga terhenti sementara. Menurut laporan Suruhanjaya Tenaga Malaysia, jumlah penjanaan elektrik bagi tahun 2015 direkodkan sebagai sifar (0 GWh).

 Penyelenggaraan dan Prestasi 
 Musteq mengamalkan dasar Zero Outage Plan dengan penyelenggaraan pencegahan berkala termasuk servis switchgear, penggantian bateri, dan naik taraf sistem kawalan.
 Pada tahun kewangan 2022, loji mencatat faktor kapasiti 66%, menurun daripada 74% pada 2021 akibat gangguan penghantaran oleh TNB.
 Syarikat menjalankan latihan keselamatan dengan kerjasama Bomba Dabong sebagai sebahagian daripada pelan pengurusan risiko.

 Kelestarian 
 Musteq menjalankan projek penanaman pokok di tebing sungai untuk mengurangkan hakisan.  
 Panel solar digunakan di bahagian hulu intake untuk mengecas bateri semasa musim kering.  
 Syarikat turut menjual International Renewable Energy Certificates (I-REC) melalui kerjasama dengan Kyoto Energy Pte. Ltd. sehingga 31 Disember 2023.

 Pemilikan 
Musteq Hydro Sdn. Bhd. ialah anak syarikat yang dimiliki sepenuhnya oleh Langkawi Batik Enterprises Sdn. Bhd., yang merupakan anak syarikat Eden Inc. Berhad, sebuah syarikat tersenarai di Bursa Malaysia yang terlibat dalam sektor tenaga dan pelaburan hartanah.

 Kewangan 
Menurut Laporan Tahunan Eden Inc. Berhad bagi tahun kewangan berakhir 30 Jun 2022:
 Hasil (segmen tenaga): RM45.12 juta  
 Untung sebelum cukai (PBT): RM2.46 juta

Loji Sungai Kenerong merupakan penyumbang utama kepada hasil tenaga Eden, walaupun penyata kewangan individu Musteq tidak didedahkan secara berasingan.

 Lihat juga 
 Tenaga Nasional Berhad
 Senarai stesen janakuasa di Malaysia
 Hidroelektrik di Malaysia
 Rujukan 

 Pautan luar 
 Laman rasmi Musteq Hydro – Eden Inc. Berhad